Carachais

Os carachais (en carachai къарачайлыла) son un grupo etnico que habita la ladera nord-este d'o Caucas, en a cuenca superior d'o río Kubán. Charran una luenga turquica pareixida a lo balcar y son de relichión musulmana sunnita que siguen a escuela hanafí, encara que dica lo sieglo XX manteneban costumbres paganas como lo culto a las piedras sagradas. En 1989 yeran 156.000 individuos.

 Luenga 
Dende meyaus d'a decada de 1920 encomenzó lo proceso de creyación d'un estándard común pa o carachai y lo balcar, luengas u codialectos turquicos d'a branca quipchac estreitament emparentaus. En 1925 s'escribiba en alfabeto latino, pero en 1938 as autoridaz sovieticas cambioron l'alfabeto latino en o que dica l'inte s'escribiban as luengas turquicas de l'antiga Unión Sovietica por o cirilico porque veyeban un periglo fer servir o mesmo alfabeto que en a Turquía kemalista.

 Historia 
Como en o caso d'os balcars, d'alcuerdo con a teoría mes acceptada la suya etnochenesi sería en cumans que se refuchioron en o Caucas fuyindo d'os mongols que los heban invadiu en o sieglo XIII. En o Caucas haberban absorbiu restos d'o pueblo alano aliaus con os cumans.

Dende lo sieglo XVII y prencipios d'o sieglo XVIII son musulmans. En 1922 fue proclamu l'oblast autonomo de Carachaievo-Cherquesia, que en 1926 se dividió en dos unidaz deseparadas.

En agosto de 1942 as tropas d'a Wehrmacht d'o Tercer Reich plegoron en o mont Elbrús. Con l'aduya d'os tartaros panturquistas refuchiaus en Turquía se formó lo comité Nacional d'oCaucas d'o Norte, con a intención d'aplegar a los carachais y balcars en una mesma demarcación territorial (os sovieticos no la heban feita porque a presencia d'un relieve como l'Elbrús no permite comunicacions dreitas). Manimemos enantes de cabo d'anyo os alemans habioron d'evacuar a zona por a suya derrota en Stalingrado, que no lis permitiba defender as posicions en o Caucas y a mar Negra. En represalia por a suya colaboración con os alemans, en noviembre de 1943 as autoridaz sovieticas deportoron en masa a los carachais enta l'Asia Central, y lo 8 de marzo de 1944 facioron lo mesmo con os balcars. No en tornarían que dica 1957, y a diferencia d'o que s'escaició en Inguixetia u Crimea, lo suyo territorio no fue ocupau por nacionalidaz vecinas. L'oblast de Carachaievo-Cherquesia fue restabliu. No fuoron formalment "rehabilitaus" que dica noviembre de 1989. En 1990 se proclamó la Republica Carachai en un acto merament formal, pus no tienen reconoiximiento oficial de Rusia ni d'atros estaus.

 Bibliografía 
  Amiram Gonen: Diccionario de los pueblos del mundo, Editorial Anaya, 1996. ISBN 978-8479793500.
  Jean Sellier y André Sellier: Atlas de los pueblos de Oriente, Acento Editorial.

Categoría:Etnias de Cazaquistán
Categoría:Etnias de Rusia
Categoría:Etnias de Turquía
Categoría:Pueblos turquicos d'o Caucas